b'\n_START_ARTICLE_\nV\xc3\xa1r\n_START_PARAGRAPH_\nEn la mitologia escandinava, V\xc3\xa1r, tamb\xc3\xa9 anomenada V\xc3\xb3r (en n\xc3\xb2rdic antic "jurament" o "estimada") \xc3\xa9s una deessa associada als juraments i als pactes. V\xc3\xa1r apareix a l\'Edda po\xc3\xa8tica, obra que fou compilada al segle XIII a partir de fonts tradicionals m\xc3\xa9s antigues; a l\'Edda en prosa, escrita al segle XIII per Snorri Sturluson; i a kennings de la poesia sk\xc3\xa0lidica i a inscripcions r\xc3\xbaniques. Els estudiosos han proposat diverses teories sobre les implicacions d\'aquesta deessa.\n_START_SECTION_\nTeories\n_START_PARAGRAPH_\nAndy Orchard opina, pel que fa a la refer\xc3\xa8ncia a V\xc3\xa1r a la cerim\xc3\xb2nia matrimonial al \xc3\x9erymskvi\xc3\xb0a, que "l\'antiguitat d\'aquest ritual no \xc3\xa9s gens clara." Britt-Mari N\xc3\xa4sstr\xc3\xb6m sost\xc3\xa9 que, com d\'altres deesses menors, V\xc3\xa1r fou en un principi un dels noms de Freia i que despr\xc3\xa9s es consideraren com a deesses independents. _NEWLINE_Rudolf Simek diu que les deesses Snotra, S\xc3\xa1ga, Hl\xc3\xadn, Sj\xc3\xb6fn, V\xc3\xa1r i V\xc3\xb6r haurien de ser definides vagament com a figures que "haurien de ser considerades com a deesses protectores" que totes s\xc3\xb3n responsables "d\'\xc3\xa0rees espec\xc3\xadfiques de l\'esfera privada i que, tot i aix\xc3\xad, es van fer difer\xc3\xa8ncies clares entre elles per la qual cosa s\xc3\xb3n, en molts aspectes, similars a les matronae."'